SPRÁVA KOMISIE EURÓPSKEMU PARLAMENTU A RADE PRIEBEŽNÁ SPRÁVA o pokroku v Rumunsku v rámci mechanizmu spolupráce a overovania /* COM/2012/056 final */





SPRÁVA KOMISIE EURÓPSKEMU PARLAMENTU A RADE PRIEBEŽNÁ SPRÁVA o pokroku v Rumunsku v rámci mechanizmu spolupráce a overovania 1. Úvod Táto správa je priebežnou správou v rámci mechanizmu spolupráce a overovania[1] poskytujúca technickú aktualizáciu výrazného pokroku, ktorý bol v Rumunsku dosiahnutý počas posledných šiestich mesiacov od poslednej správy Komisie v júli 2011. Aktualizácia sa zameriava na opatrenia, ktoré už boli ukončené alebo sa v blízkej budúcnosti ukončia, a takisto na určenie zostávajúcich opatrení, ktoré treba ešte prijať. Odporúčania poslednej správy o pokroku, ktorú Komisia prijala 20. júla 2011, sú východiskom pre hodnotenie pokroku dosiahnutého pri plnení referenčných kritérií a pre identifikáciu pretrvávajúcich výziev. V lete 2012 Komisia predloží v rámci mechanizmu spolupráce a overovania celkové hodnotenie pokroku, ktorý Rumunsko dosiahlo od svojho pristúpenia. 2. Reforma súdnictva a boj proti korupcii: zhrnutie vývoja na základe odporúčaní Komisie V rámci reakcie Rumunska na odporúčania Komisie bol zaznamenaný vývoj vo viacerých smeroch. Nadobudnutie účinnosti nového občianskeho zákonníka prebehlo hladko v októbri 2011 a počíta sa s tým, že nadobudnutie účinnosti občianskeho súdneho poriadku bude nasledovať v júni 2012. Urýchlenie súdnych konaní v prípadoch korupcie na najvyšších miestach zo strany Najvyššieho kasačného a odvolacieho súdu pomohlo zareagovať na odporúčania Komisie týkajúce sa rizika ukončenia niektorých prípadov korupcie na najvyšších miestach z dôvodu uplynutia premlčacej lehoty. To by mohlo mať trvalý vplyv, pokiaľ ide o zjednodušenie súdneho konania a zaručenie včasných konečných rozhodnutí súdu. Pokiaľ ide o návrhy právnych predpisov týkajúcich sa rozšírených právomocí na zhabanie majetku, bol v parlamente zaznamenaný pokrok. Národné protikorupčné riaditeľstvo (DNA) a Národný bezpečnostný úrad (ANI) sa naďalej zaoberali radom vážnych prípadov, ktoré sa okrem iného týkali významného počtu vyšších politikov a úradníkov. Nové zákony o reforme menovania sudcov na Najvyššom kasačnom a odvolacom súde a o disciplinárnej zodpovednosti sudcov stanovujú rámce pre väčšiu jasnosť a jednoznačnosť. Bol vypracovaný komplexný návrh národnej protikorupčnej stratégie. Vývoj v Rumunsku v posledných mesiacoch takisto poukazuje na viaceré oblasti, v ktorých existuje potreba prijať ďalšie kroky v súlade s odporúčaniami Komisie. Prípravy na implementáciu trestného zákona a trestného poriadku by mali pokračovať v oblastiach ako cielený nábor a vyváženie zdrojov medzi súdmi a mali by sa realizovať v rámci jasného a komplexného plánu implementácie. Schopnosť vedúcich predstaviteľov súdnictva adekvátne reagovať na problémy týkajúce sa integrity a zodpovednosti súdnictva vyvoláva naďalej obavy verejnosti. Rozhodnutia v kľúčových súdnych prípadoch budú musieť ďalej prispievať k účinnému odrádzaniu od korupcie na najvyšších miestach. Privítanie návrhu národnej protikorupčnej stratégie by malo byť podporené jasným súhlasom všetkých inštitúcií, aby sa maximalizoval pákový efekt tejto stratégie. Ďalšie úsilie je potrebné na zaistenie presvedčivejších výsledkov vo vymáhaní ziskov z trestnej činnosti. Preto je potrebné počas budúcich mesiacov vynakladať ďalšie úsilie s cieľom preukázať presvedčivé výsledky vzhľadom na celkové hodnotenie Komisie týkajúce sa pokroku, ktorý Rumunsko dosiahlo od svojho pristúpenia k EÚ v rámci mechanizmu spolupráce a overovania. Toto hodnotenie sa uskutoční v lete 2012. Komisia bude Rumunsko v týchto snahách aj naďalej podporovať. 3. Informácie o aktuálnom vývoji situácie Reforma súdnictva S cieľom realizovať reformu súdnictva Komisia odporučila Rumunsku predovšetkým prijať plán implementácie občianskeho súdneho poriadku, trestného zákona a trestného poriadku, poskytnúť dostatočné zdroje na potrebnú reorganizáciu súdnictva, zlepšiť odbornú prípravu a postupy prijímania, posilniť kapacitu Národného justičného inštitútu a vytvoriť rámec pre spoluprácu so súdnymi orgánmi a občianskou spoločnosťou na monitorovanie pokroku reformy súdnictva. Nadobudnutie účinnosti nového občianskeho zákonníka prebehlo hladko v októbri 2011 a bolo sprevádzané rôznymi školeniami a iniciatívami na zvýšenie informovanosti. Na základe štúdií hodnotenia vplyvu ukončených v novembri 2011 bol nedávno vyhlásený dátum nadobudnutia účinnosti občianskeho súdneho poriadku na jún 2012. Ostávajúce zákony nadobudnú účinnosť v marci 2013, čím sa získa čas na prijatie veľkého počtu sudcov a súdnych úradníkov a na reštrukturalizáciu súdneho systému. V posledných mesiacoch sa pokročilo vo vykonávacích predpisoch k občianskemu súdnemu poriadku, trestnému zákonu a trestnému poriadku a v novembri boli ukončené štúdie hodnotenia vplyvu pre všetky zákony. Po nedávnom oznámení o implementácii by malo nasledovať prijatie vykonávacích predpisov a ukončenie komplexného plánu implementácie, ktorý by zahŕňal všetky zainteresované strany v parlamente, vo vláde, v súdnych orgánoch a občianskej spoločnosti a ktorý by obsahoval aj nevyhnutné prípravné opatrenia, ako sú prednostné prijímanie súdnych úradníkov, reorganizácia súdneho systému a odborná príprava. Od poslednej správy Komisie začalo Rumunsko s realizáciou projektu, ktorý sa zameriava na vypracovanie noriem optimálnej pracovnej záťaže pre súdy, a prvé výsledky sa očakávajú v lete tohto roku. S preskúmaním fungovania súdneho systému sa začne v blízkej budúcnosti a dokončí sa na záver roka 2012. Vyššia sudcovská rada presunula niekoľko voľných pracovných miest, avšak naďalej zostáva značná nevyváženosť v pracovnom zaťažení medzi rôznymi súdmi a úradmi prokuratúry. Návrh na harmonizáciu prijímacích skúšok a posilnenie základného odborného vzdelávania sudcov čaká na schválenie Vyššej sudcovskej rady. Boli takisto predložené návrhy na pridelenie dodatočných miest pre Národný justičný inštitút a na zlepšenie kapacít odbornej prípravy. Financovanie sa poskytlo 15 dodatočným školiteľom na inštitúte. S cieľom zlepšiť zodpovednosť systému súdnictva Komisia odporučila Rumunsku predovšetkým preukázať dosiahnuté výsledky v transparentnom a objektívnom riadení rozhodnutí, pokračovať v reforme súdnej inšpekcie a zaistiť úplné elektronické zverejňovanie judikatúry a včasné vydávanie súdnych odôvodnení. Od poslednej správy Komisie Rumunsko prijalo právne predpisy usilujúce sa o posilnenie disciplinárnej zodpovednosti súdnictva. Týmto zákonom sa mení a dopĺňa systém disciplinárnych priestupkov, zvyšujú sankcie a posilňuje nezávislosť súdnej inšpekcie. Takisto sa ním eliminuje možnosť sudcov uniknúť disciplinárnym sankciám tým, že počas disciplinárneho konania odídu do dôchodku. V novembri prijala Vyššia sudcovská rada stratégiu a akčný plán na zlepšenie integrity v rámci súdnictva. Avšak niektoré nedávne trestné vyšetrovania týkajúce sa vyšších sudcov vyvolali verejné obavy, pokiaľ ide o odhodlanie a schopnosť rady zabezpečiť integritu a zodpovednosť v rámci súdnictva. V jednom významnom prípade údajnej korupcie na najvyšších miestach, súdne orgány neodvolali dotknutého sudcu z jeho riadiacej pozície. Disciplinárne vyšetrovania boli v tomto prípade síce začaté, avšak z dôvodu prebiehajúceho trestného vyšetrovania následne pozastavené. Tento prípad odhalil jasné nedostatky v schopnosti vedúcich predstaviteľov súdnictva podniknúť kroky v situácii, keď je vážne ohrozené dobré meno súdnictva. Pri reagovaní na odporúčania Komisie týkajúce sa účinnosti súdnej inšpekcie boli zaznamenané málo významné zmeny. Augustové menovania sudcov na Najvyššom kasačnom a odvolacom súde boli kritizované pre nedostatok transparentnosti a objektívnosti. Rumunsko však prijalo v decembri nový zákon, ktorý vláda opätovne predložila, s cieľom reformovať postup menovania sudcov na Najvyššom kasačnom a odvolacom súde. Nový zákon prináša podstatné zlepšenia postupu menovania a môže významne prispieť k reforme Najvyššieho súdu. Vplyv tohto zákona bude závisieť od odhodlania príslušných inštitúcií zabezpečiť jeho implementáciu. Po ňom by malo nasledovať rýchle zaplnenie voľných miest, najmä v oddelení trestnej činnosti prostredníctvom transparentného a na zásluhách založeného postupu prijímania. Ďalšia reorganizácia Najvyššieho súdu by pomohla posilniť kapacity súdu, aby sa mohol účinne zaoberať konaním o predbežnej otázke, ktorý sa novými zákonmi zavedie ako kľúčový nástroj právneho zjednotenia. Doteraz neexistuje komplexné, aktualizované elektronické zverejňovanie odôvodených súdnych rozhodnutí. Vydanie odôvodnení súdnych rozhodnutí v rámci zákonných lehôt by sa malo všeobecne uplatňovať, najmä ak existuje riziko, že v niektorých prípadoch korupcie na najvyšších miestach môžu oneskorené odôvodnenia oddialením akýchkoľvek odvolaní viesť k uplynutiu premlčacej lehoty. Boj proti korupcii S cieľom zlepšiť účinnosť súdnych opatrení týkajúcich sa korupcie na najvyšších miestach Komisia odporučila Rumunsku predovšetkým zlepšiť riadenie prípadov a súdnu prax v súdnych konaniach týkajúcich sa korupcie na najvyšších miestach a zlepšiť odradzujúci a trvalý účinok súdnych sankcií v tejto oblasti. Komisia takisto odporučila pokračovať v reforme Najvyššieho kasačného a odvolacieho súdu, preukázať lepšie výsledky týkajúce sa podvodov v oblasti verejného obstarávania a prijať procesné pravidlá pre zrušenie poslaneckej imunity. Od poslednej správy komisie Najvyšší kasačný a odvolací súd prijal viaceré riadiace a administratívne opatrenia na urýchlenie súdnych konaní v prípadoch korupcie na najvyšších miestach, najmä v prípadoch, kde hrozí uplynutie premlčacej lehoty. Tieto opatrenia zahŕňajú uprednostnenie prípadov, kde zanedlho uplynie premlčacia lehota, a dočasné použitie pojednávacích miestností v iných súdoch s cieľom umožniť častejšie vypočúvania. V novembri 2011 bola Najvyššiemu súdu pridelená dodatočná budova. Tieto opatrenia viedli k urýchleniu viacerých prípadov čakajúcich na pojednávanie na Najvyššom súde a priniesli zvýšený počet rozsudkov. V priebehu roku 2011 bolo 15 prípadov vyriešených v prvom stupni na úrovni Trestnej komory Najvyššieho kasačného a odvolacieho súdu v porovnaní s dvomi prípadmi v roku 2010. Najvyšší súd vydal konečné rozhodnutia v deviatich prípadoch korupcie na najvyšších miestach. Najvyšší kasačný a odvolací súd uverejnil na základe analýzy konečných súdnych rozhodnutí usmernenia pre vynášanie rozsudkov v prípade určitých priestupkov spojených s korupciou. Tieto usmernenia sa v praxi stretli s kladným prijatím a mohli by sa ďalej rozvíjať, šíriť a začleniť do programov odbornej prípravy, pričom by sa sledovalo ich uplatňovanie. Z analýzy súdnych rozsudkov v prípadoch korupcie na najvyšších miestach vyplýva, že rozsudky často zostávajú na úrovni zákonného minima a že viac než 60 % rozsudkov je pozastavených. Národné protikorupčné riaditeľstvo (DNA) naďalej konalo ako účinná prokuratúra v prípadoch korupcie na najvyšších miestach. V roku 2011 bolo zaznamenané zvýšenie počtu obžalôb, súdnych rozhodnutí a odsúdení. Urýchlenie prípadov na Najvyššom kasačnom a odvolacom súde sa najviac prejavilo najmä v konečných súdnych rozhodnutiach. V roku 2011 bolo vynesených 158 konečných súdnych rozhodnutí v prípadoch DNA v porovnaní s 85 v roku 2010. Táto činnosť zahŕňala aj naďalej významné množstvo prípadov týkajúcich sa vyšších politikov a úradníkov. Národné protikorupčné riaditeľstvo Ministerstva verejnej správy a vnútra podniklo kroky, aby konsolidovalo svoju prácu v boji proti korupcii. Od júla minulého roku bolo vynesených 5 odsudzujúcich rozsudkov v prvom stupni voči 13 obžalovaným v prípadoch verejného obstarávania. Pokiaľ ide o priestupky proti finančným záujmom Európskej únie, bolo od júla vynesených 5 právoplatných rozsudkov a 4 rozsudky, ktoré ešte nenadobudli právoplatnosť. Význam verejného obstarávania v rumunskom hospodárstve naznačuje potrebu osobitného úsilia s cieľom zabezpečiť, že s prípadmi sa bude postupovať efektívne a rýchlo. Naďalej ostáva potrebné zlepšiť finančné a účtovne odborné znalosti sudcov a zvýšiť dostupnosť kvalifikovaných externých odborníkov, aby sa zabezpečila efektívnosť súdnych konaní. Proaktívny prístup k rozvoju konzistentnej judikatúry v súdnych konaniach týkajúcich sa verejného obstarávania by takisto pomohlo zaistiť, aby boli prípady úspešne predložené súdu. S podporou DNA organizovali Národný justičný inštitút a Najvyšší súd semináre, stretnutia a školenia, aby riešili nedostatky v súdnej praxi pri konaniach v prípadoch korupcie na najvyšších miestach. Bolo by užitočné uplatňovať tieto opatrenia systematickejším spôsobom a konsolidovať v komplexnom akčnom pláne, aby sa dosiahlo všeobecné zlepšenie súdnej praxe pri konaniach v prípadoch korupcie na najvyšších miestach. Osobitná pozornosť by sa mala venovať posilneniu noriem na povolenie a financovanie znaleckého posudku na súde a odôvodneniam použitým na odloženie súdnych pojednávaní. Rumunsko pripravilo porovnávaciu analýzu postupov v iných členských štátoch týkajúcu sa postupu pre zrušenie poslaneckej imunity a zahrnulo túto otázku do návrhu novej národnej protikorupčnej stratégie. Ako príslušný orgán na prijatie nových predpisov musí rumunský parlament teraz túto otázku ďalej riešiť. S cieľom zlepšiť účinnosť implementácie politiky integrity Komisia odporučila Rumunsku predovšetkým preukázať dosiahnuté výsledky v sankciách v nadväznosti na rozhodnutia Národného bezpečnostného úradu (ANI), zlepšiť a zjednotiť postupy majetkových vyšetrovacích komisií a zlepšiť vyšetrovaciu kapacitu ANI a jeho spoluprácu s inými inštitúciami. Od poslednej správy Komisie bol rozpočet Národného bezpečnostného úradu (ANI) významne navýšený a získal značné finančné prostriedky z EÚ na vylepšenie svojho informačného systému a postupov. Národný bezpečnostný úrad uzavrel niekoľko dohôd o spolupráci s inými inštitúciami a vykonal prvé cielené posúdenie rizika a rozsiahle kontroly týkajúce sa konfliktu záujmov v oblasti verejného obstarávania na miestnej a regionálnej úrovni. Bilancia úradu ANI zaznamenala v posledných mesiacoch rastúcu tendenciu. V rámci svojho nového právneho základu úrad ANI od roku 2010 odhalil 18 prípadov, v prípade ktorých hodnota potenciálne neoprávnene nadobudnutého majetku predstavovala spolu 5,7 mil. EUR, 23 prípadov administratívneho konfliktu záujmov a 118 prípadov nezrovnalostí. Súdne a administratívne následné opatrenia k týmto prípadom sa prelínali. V prvých dvoch prípadoch, ktoré vzniesol ANI podľa starých právnych predpisov, bola konečnými rozhodnutiami Najvyššieho súdu potvrdená existencia neoprávnene nadobudnutého majetku a bolo nariadené jeho zhabanie. Ako dôsledok zistení nezrovnalosti podľa nových právnych predpisov bola jedna osoba zastávajúca verejnú funkciu odvolaná, v dvoch iných prípadoch sa uplatnili sankcie a šesť ďalších osôb zastávajúcich verejnú funkciu odstúpilo. Veľké množstvo iných prípadov najmä týkajúcich sa konfliktu záujmov ešte stále čaká na pojednávanie pred súdnymi orgánmi. Proces sa skomplikoval zriadením majetkových vyšetrovacích komisií, ktoré boli vytvorené v auguste 2010 ako sprostredkovateľ medzi ANI a súdmi. V súčasnosti sa vypracovávajú spoločné usmernenia alebo pravidlá postupu na zlepšenie efektívnosti konaní a zjednotenie praxe. V posledných mesiacoch sa uskutočnil rad vzdelávacích seminárov na podporu najlepších postupov. V modelovom prípade musia ešte súdy rozhodnúť, či ANI má právomoc začať odvolanie proti nariadeniam o zamietnutí, ktoré vydali vyšetrovacie komisie. Prieťahy a nedostatok konzistentnosti v následných súdnych a administratívnych opatreniach k prípadom ANI oslabujú potenciálny odrádzajúci účinok týchto prípadov. Pokusy o znovuotvorenie otázky právnej a inštitucionálnej nezávislosti úradu ANI tiež prispeli k odvráteniu pozornosti od konsolidácie výsledkov ANI. Nadchádzajúce menovanie nového riaditeľa ANI je príležitosťou zdôrazniť inštitucionálnu stabilitu a integritu ANI. S cieľom dosahovať lepšie výsledky v boji proti korupcii Komisia odporučila Rumunsku zlepšiť koordináciu na najvyššej úrovni, vypracovať novú viacročnú protikorupčnú stratégiu a zriadiť na tento účel monitorovaciu skupinu. Komisia takisto odporučila preukázať presvedčivé výsledky z vymáhania ziskov z trestnej činnosti a prania špinavých peňazí prijatím nového zákona o rozšírených právomociach na zhabanie majetku, vypracovaním pravidiel na predchádzanie konfliktu záujmov v riadení verejných financií a posilnením postupov a kapacity príslušných orgánov v oblasti verejného obstarávania. Od poslednej správy Komisie Rumunsko vypracovalo nový návrh protikorupčnej stratégie, ktorý bol v praxi a odborníkmi kladne prijatý. Účinná implementácia a vplyv tejto stratégie budú závisieť od širokej politickej podpory a propagácie. Prijatie stratégie v parlamente by bolo dôležitým pozitívnym signálom. Viditeľný monitorovací mechanizmus by mohol ďalej zvýšiť tento vplyv, ako aj požiadavku pre všetky časti štátnej správy, aby implementovali stratégiu vo svojich vlastných oblastiach a podávali správy o výsledkoch. Od leta bolo získané aj financovanie z fondov EÚ na viaceré projekty zamerané proti korupcii, ktoré sa okrem iného realizovali v Ministerstve školstva, Ministerstve zdravotníctva a v Ministerstve správy a vnútra. Začalo sa s implementáciou a v súčasnosti sa očakávajú výsledky. Pokiaľ ide o odrádzajúci účinok, novembrové vylúčenie politika z jeho strany po začatí vyšetrovania v prípade korupcie na najvyšších miestach bolo uznané za významný príklad účinnej verejnej zodpovednosti. Avšak šesť iných poslancov parlamentu odsúdených za korupciu majú naďalej miesto v parlamente. Ak sa návrh zákona o rozšírených právomociach na zhabanie majetku, ktorý sa v súčasnosti prerokúva v parlamente, prijme v navrhovanej forme, prispeje významne k odrádzajúcemu účinku pokút. Budú ho musieť sprevádzať opatrenia, ktoré zabezpečia, že súdne rozsudky, ktorými sa ukladajú finančné pokuty, sa budú účinne vykonávať. Treba ešte stále preukázať presvedčivé výsledky z vymáhania ziskov z trestnej činnosti. Kroky prijaté generálnou prokuratúrou viedli k významnému zvýšeniu sumy zaisteného majetku v roku 2011. Usmerňujúcim pokynom rozoslaným úradom prokuratúry sa má podporiť stíhanie prania špinavých peňazí ako samostatného trestného činu v rámci existujúcej legislatívy. V decembri Rumunsko prijalo kódex správania týkajúci sa nezlučiteľnosti funkcií a konfliktu záujmov v riadení finančných prostriedkov EÚ. Pracovná skupina bola poverená úlohou vypracovať monitorovací mechanizmus na presadenie ustanovení tohto nového kódexu správania. Od poslednej správy Komisie boli prijaté právne úpravy a administratívne opatrenia na poslinenie ochrany proti nezrovnalostiam a konfliktu záujmov v riadení verejných financií. Opatrenia zahŕňajú vypracovanie normalizovaných súťažných podkladov a posilnenie kapacity Národného úradu pre reguláciu a monitorovanie verejného obstarávania (ANRMAP), aby mohol vykonávať kontrolu ex ante. ANRMAP uzavrel dohody o spolupráci s inými inštitúciami. V súčasnosti sa prerokúvajú ďalšie kroky, ktoré by mohli pomôcť zvýšiť účinné uplatňovanie pravidiel verejného obstarávania. [1] Rozhodnutie Komisie 2006/928/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Rumunsku na účely osobitných referenčných kritérií v oblastiach reformy súdnictva a boja proti korupcii (Ú. v. EÚ L 354, 14.12.2006, s. 56).